ส่วนที่ 1

ข้อมูลสรุป (Executive Summary)

-   บริษัท บริการเชื้อเพลิงการบินกรุงเทพ จำกัด (มหาชน) หรือ Bangkok Aviation Fuel
    Services Public Company Limited (“BAFS”)
    เป็นบริษัทเพียงรายเดียวที่ได้รับอนุมัติจากรัฐบาลไทยให้จัดตั้งขึ้นเมื่อวันที่ 22 พฤศจิกายน
    2526 เพื่อดำเนินธุรกิจจัดเก็บและให้บริการเติมน้ำมันเชื้อเพลิงแก่อากาศยานทุกเที่ยวบิน ณ
    ท่าอากาศยานดอนเมืองอย่างครบวงจร ทั้งระบบคลังน้ำมันอากาศยาน (Depot)
    ระบบส่งน้ำมันอากาศยานผ่านท่อแบบ Hydrant (Hydrant) และระบบเติมน้ำมันอากาศยาน
    (Into-plane)

-   ณ วันที่ 30 ธันวาคม 2526 บริษัทฯ จัดตั้งขึ้นด้วยทุนจดทะเบียน 80 ล้านบาท และ ณ วันที่
    28 กันยายน 2538 ได้จดทะเบียนแปรสภาพเป็นบริษัทมหาชน พร้อมทั้งเพิ่มทุนจดทะเบียนเป็น
    340 ล้านบาท ปัจจุบันมีทุนจดทะเบียน 509.998 ล้านบาท โดยเรียกชำระแล้ว 509.997
    ล้านบาท

-   ณ วันที่ 28 กันยายน 2549
    ได้มีการย้ายท่าอากาศยานนานาชาติของไทยจากท่าอากาศยานดอนเมืองไปยังท่าอากาศยานสุวรรณภูมิ
    ซึ่งบริษัทฯ และบริษัทย่อยเป็นผู้ให้บริการอย่างครบวงจร ทั้งระบบคลังน้ำมันอากาศยาน
    (Depot) ระบบส่งน้ำมันอากาศยานผ่านท่อแบบ Hydrant (Hydrant)
    และระบบเติมน้ำมันอากาศยาน (Into-plane) เช่นเดียวกับที่ท่าอากาศยานดอนเมือง
    อย่างไรก็ตาม ตั้งแต่วันที่ 25 มีนาคม 2550
    ได้มีการเปิดใช้ท่าอากาศยานดอนเมืองควบคู่กับท่าอากาศยานสุวรรณภูมิ
    โดยมีเที่ยวบินภายในประเทศบางส่วนได้ย้ายกลับมาใช้ท่าอากาศยานดอนเมือง

-   ปัจจุบัน ผู้ถือหุ้นรายใหญ่ประกอบด้วย บมจ. การบินไทย บมจ. ท่าอากาศยานไทย
    และบริษัทผู้ค้าน้ำมันรายใหญ่ ได้แก่ บมจ.ปตท. บมจ. เอสโซ่ ประเทศไทย บจก.
    เชลล์แห่งประเทศไทย บจก. เชฟรอน (ไทย) และ บจก. แอร์ โททาล (ประเทศไทย)

-   บริษัทฯ ให้บริการเติมน้ำมันอากาศยานแก่เครื่องบินของสายการบินต่างๆ
    ในท่าอากาศยานดอนเมือง และท่าอากาศยานสุวรรณภูมิ โดยผู้ว่าจ้าง คือ
    บริษัทผู้ค้าน้ำมันต่างๆ ซึ่งส่วนใหญ่เป็นผู้ถือหุ้นของบริษัทฯ (สายการบินที่บริษัทฯ
    ให้บริการเติมน้ำมันจะเป็นลูกค้าของบริษัทผู้ค้าน้ำมันเหล่านี้) โดยน้ำมันเชื้อเพลิงที่บริษัทฯ
    เติมให้แก่เครื่องบินจะถูกจัดเตรียมและส่งมอบ
    โดยบริษัทผู้ค้าน้ำมันซึ่งจะส่งน้ำมันเชื้อเพลิงมาเก็บรักษาที่คลังน้ำมันอากาศยานของบริษัทฯ ทั้งนี้
    รายได้ของบริษัทฯ จะได้รับชำระจากบริษัทผู้ค้าน้ำมันที่เป็นผู้ว่าจ้าง

-   บริษัทฯ ได้รับการรับรองระบบคุณภาพมาตรฐานสากล ISO 9001 Version 2000
    โดยสถาบันรับรองนานาชาติ บูโร เวอริตัส (BVQI)
    รับรองว่าเป็นบริษัทที่ให้บริการที่มีคุณภาพได้มาตรฐานสากล ตั้งแต่วันที่ 8 กุมภาพันธ์ 2545
    เป็นต้นมา
    และได้รับรางวัลสถานประกอบการดีเด่นด้านความปลอดภัยอาชีวอนามัยและสิ่งแวดล้อม
    ระดับประเทศ ตั้งแต่ปี 2543 - 2548 และปี 2550

-   ในการประกอบธุรกิจของบริษัทฯ บริษัทฯ มีปัจจัยความเสี่ยงทางธุรกิจ
    ความเสี่ยงจากการดำเนินงาน และความเสี่ยงทางการเงิน
    ดังรายละเอียดในหัวข้อปัจจัยความเสี่ยง

-   ผลประกอบการปี 2550 บริษัทฯ มีกำไรสุทธิ 543.34 ล้านบาท สูงกว่ากำไรสุทธิปี 2549 ที่
    461.47 ล้านบาท ร้อยละ 17.7 ทั้งนี้
    เป็นผลมาจากการเติบโตของปริมาณน้ำมันที่ให้บริการในอัตราร้อยละ 7.4
    ตามการเติบโตของธุรกิจการบิน สำหรับธุรกิจการให้บริการเติมน้ำมันอากาศยานของบริษัทฯ
    ที่ท่าอากาศยานสุวรรณภูมิ บริษัทฯ
    มีส่วนแบ่งการตลาดไม่เปลี่ยนแปลงจากปีที่ผ่านมาซึ่งอยู่ที่ร้อยละ 90 โดยในปี 2550 นั้น
    จำนวนผู้โดยสารรวมที่ท่าอากาศยานสุวรรณภูมิและท่าอากาศยานดอนเมืองซึ่งเป็นแหล่งรายได้ค่าบริการหลักของบริษัทฯ
    เพิ่มขึ้นร้อยละ 6.7 อยู่ที่ประมาณ 46 ล้านคน และจำนวนเที่ยวบินรวมสำหรับท่าอากาศยานทั้ง
    2 แห่งมีอัตราการเติบโตร้อยละ 8.0 มาอยู่ที่ 154,719 เที่ยวบิน
    ซึ่งส่งผลดีต่อการปรับขึ้นรายได้ค่าบริการของบริษัทฯ

-   ณ สิ้นปี 2550 บริษัทฯ และบริษัทย่อยมีสินทรัพย์รวม 7,500.44 ล้านบาท
    โดยเมื่อเทียบกับปีที่ผ่านมาจะลดลงเพียงเล็กน้อยในอัตราร้อยละ 0.1
    และมีหนี้สินรวมทั้งสิ้นจำนวน 4,460.86 ล้านบาท ลดลงในอัตราร้อยละ 7.9
    โดยส่วนของผู้ถือหุ้นมีจำนวนรวม 3,039.58 ล้านบาท เพิ่มขึ้นในอัตราร้อยละ 14.0
    และคิดเป็นอัตราส่วนหนี้สินรวมต่อทุนที่ 1.47 : 1 เท่า อย่างไรก็ตาม บริษัทฯ
    มีนโยบายที่จะดำรงอัตราส่วนหนี้สินรวมต่อทุนไม่ให้เกิน 2 ต่อ 1 เท่า
    เพื่อรักษาความมั่นคงของฐานะการเงินของบริษัทฯ
    และอัตราส่วนดังกล่าวมีแนวโน้มลดลงในอนาคตหลังจากที่บริษัทฯ
    จ่ายชำระคืนเงินกู้ยืมระยะยาวตามกำหนดชำระ ประกอบกับการที่บริษัทฯ
    จะมีรายได้ที่เพิ่มขึ้นในอนาคตตามอัตราการเติบโตของธุรกิจการบิน